Аԥсны ирацәоуп аҭыԥ ԥшӡарақәа, Аԥсны асасцәеи аҭыԥантәи ауааԥсыреи ԥсшьара ҳәа изҭаауа. Убарҭ ируакуп Аацытәи аиҩхааҭшәа. Аацы иҟоу аӡхыҽҽа аҳаракыра быжь-метрак иҟоуп. Илеиуа аӡы ашәах иаргыло иҟәашкакараӡа иҟанаҵоит.
Аӡхыҽҽа ахьҭаҭәоу аҭыԥ аҟны зыҵаулара хә-метрак иҟоу агәаҩара ҟанаҵеит. Иара иаакәыршаны ишьҭоу ахаҳәқәа ашыцламшә рықәуп, ашыц еизҳауеит.
Аацытәи аиҩхааҭшәаҟны аӡиас Ааԥсҭа аԥшшәы иаҵәажәпахоит. Ааԥсҭа ацаҟьақәа иахьрыбжьаку аӡыжь ҵаула ҟанаҵоит. Уаҟа аӡы убри аҟынӡа икеикеиуеит, аҵа иҭаԥсоу ахаҳәқәа убартәы. Иаакәыршангьы напыла иҭырхызшәоуп ишыԥшӡароу.